wannaphong/clean_thaiwikipedia huggingface dataset:
# ตำบลพิหารแดง
พิหารแดง เป็นตำบลในอำเภอเมืองสุพรรณบุรี จังหวัดสุพรรณบุรี เป็นที่ตั้งของวัดสำคัญในจังหวัดสุพรรณบุรีหลายแห่ง คือ วัดหน่อพุทธางกูร วัดชีสุขเกษม วัดพระนอน วัดเจ้าพระยาธรรมาราม วัดพิหารแดง และวัดสว่างอารมณ์

 ที่ตั้งและอาณาเขต 
ตำบลพิหารแดง มีอาณาเขตติดต่อกับเขตการปกครองข้างเคียงดังต่อไปนี้ วันที่ 21 ธันวาคม พ.ศ. 2543

 ทิศเหนือ ติดต่อกับตำบลโพธิ์พระยา
 ทิศตะวันออก ติดต่อกับตำบลสนามชัย
 ทิศใต้ ติดต่อกับตำบลรั้วใหญ่
 ทิศตะวันตก ติดต่อกับตำบลบ้านโพธิ์

 ประวัติ 
ตำบลพิหารแดงในสมัยสมเด็จพระนารายณ์มหาราช มีทหารเอกชื่อพระเพทราชา เป็นคนบ้านโพธิ์หลวง ซึ่งปลูกหมากและพลูส่งไปเมืองหลวง ต่อมาเรียกเพี้ยนเป็น "พลูหลวง" และต่อมาพระเพทราชาเป็นพระเจ้าแผ่นดินต่อ ได้ค้นพบวิหารในบริเวณใกล้บ้านพลูหลวง ได้ปรับปรุงบูรณะโดยใช้สีแดงเป็นหลักเพื่อเป็นอนุสรณ์ โดยเรียกชื่อวัดว่า วิหารแดง เรียกเพี้ยนไปเป็น พิหารแดงประวัติวัดพิหารแดง ตำบลพิหารแดง อำเภอเมืองสุพรรณบุรี จังหวัดสุพรรณบุรี - ศูนย์ข้อมูลสารสนเทศคณะสงฆ์ภาค ๑๔ สืบค้นเมื่อวันที่ 8 พฤศจิกายน พ.ศ. 2567 และใช้เป็นชื่อเรียกตำบลพิหารแดงเป็นต้นมา

ปี พ.ศ. 2498 นายพินิต โพธิพันธุ์ ผู้ว่าราชการจังหวัดสุพรรณบุรี ได้ดำเนินการเปลี่ยนแปลงเขตเทศบาลเมืองสุพรรณบุรี วันที่ 31 ธันวาคม พ.ศ. 2498 โดยขยายเขตมาถึงพื้นที่บางส่วนของหมู่ 8 บ้านหัวเวียง ของตำบลพิหารแดง ในปีต่อมาทางจังหวัดสุพรรณบุรีจึงได้โอนพื้นที่หมู่ 8 (บางส่วน) ของตำบลพิหารแดง ในเขตเทศบาลเมืองสุพรรณบุรีให้ไปขึ้นกับตำบลท่าพี่เลี้ยง วันที่ 1 พฤษภาคม พ.ศ. 2499 เพื่อเป็นแนวเขตที่ชัดเจนในการปกครอง

ปี พ.ศ. 2519 นายสอน สุทธิสาร ผู้ว่าราชการจังหวัดสุพรรณบุรี ได้ประกาศแยก 6 หมู่บ้านด้านทิศตะวันออกของแม่น้ำท่าจีน ของเขตตำบลพิหารแดง ได้แก่ หมู่ 1 บ้านหัวถนน, หมู่ 2 บ้านกิโลแปด, หมู่ 3 บ้านหัวเกาะ, หมู่ 7 บ้านสนามชัย, หมู่ 8 บ้านหัวเวียง และหมู่ 10 บ้านดอนโพธิ์ ออกไปตั้งเป็นตำบลสนามชัย วันที่ 28 กันยายน พ.ศ. 2519 วันที่ 5 ตุลาคม พ.ศ. 2519 โดยอนุมัติจากนายคนึง ฦาไชย รองปลัดกระทรวงมหาดไทย และลำดับหมู่บ้านในเขตตำบลพิหารแดงขึ้นใหม่

 การปกครองส่วนภูมิภาค 

 การปกครองส่วนภูมิภาค 
ตำบลพิหารแดงแบ่งพื้นที่การปกครองออกเป็น 6 หมู่บ้าน ได้แก่

 หมู่ที่ 1 บ้านพลูหลวง
 หมู่ที่ 2 บ้านดอนทะเล
 หมู่ที่ 3 บ้านสมุน
 หมู่ที่ 4 บ้านหัวป่าน้อย
 หมู่ที่ 5 บ้านพิหารแดง
 หมู่ที่ 6 บ้านดอนแค

 การปกครองส่วนท้องถิ่น 
ตำบลพิหารแดงเดิมมีฐานะเป็นสภาตำบลพิหารแดง ในปี พ.ศ. 2517 วันที่ 22 พฤษภาคม พ.ศ. 2517 ต่อมาปี พ.ศ. 2538 สภาตำบลพิหารแดงมี 6 หมู่บ้าน พื้นที่ 16.59 ตารางกิโลเมตร ประชากร 4,751 คน และ 1,046 ครัวเรือนประชากรรายตำบลในประเทศไทย ณ วันที่ 31 ธันวาคม พ.ศ. 2538 (เขตตำบลพิหารแดง อำเภอเมืองสุพรรณบุรี จังหวัดสุพรรณบุรี) สืบค้นเมื่อวันที่ 15 มีนาคม พ.ศ. 2567 ปี พ.ศ. 2539 กระทรวงมหาดไทยจึงพิจารณาให้สภาตำบลพิหารแดงอยู่ในเงื่อนไขที่จะจัดตั้งเป็นองค์การบริหารส่วนตำบลได้ จึงได้รับการจัดตั้งเป็นองค์การบริหารส่วนตำบลพิหารแดง วันที่ 25 ธันวาคม พ.ศ. 2539
# สัญศาสตร์
สัญศาสตร์ หรือ สัญญาณศาสตร์  คือการศึกษาเชิงระบบเกี่ยวกับกระบวนการแสดงสัญลักษณ์และการสื่อสารความหมาย ในศาสตร์สัญศาสตร์ เครื่องหมายหรือสัญญะ คือสิ่งใดก็ตามที่สื่อความหมายหรือความรู้สึกทั้งโดยเจตนาและไม่ได้ตั้งใจไปยังผู้แปลความสัญลักษณ์

สัญศาสตร์คือกิจกรรม การดำเนินการ หรือกระบวนการใด ๆ ที่เกี่ยวข้องกับเครื่องหมาย เครื่องหมายเหล่านั้นมักจะสื่อสารด้วยภาษาพูด แต่ยังรวมถึงท่าทางหรือรูปแบบภาษาอื่น ๆ เช่น ศิลปะ (ดนตรี ภาพวาด ประติมากรรม เป็นต้น) สัญศาสตร์ร่วมสมัยเป็นสาขาหนึ่งของวิทยาศาสตร์ที่ศึกษาเกี่ยวกับการสร้างความหมาย (ไม่ว่าจะสื่อสารได้หรือไม่ก็ตาม) และความรู้ประเภทต่าง ๆ

ต่างจากภาษาศาสตร์ สัญศาสตร์ยังศึกษาเกี่ยวกับ ระบบสัญญะ (sign system) ที่ไม่ใช่ภาษาด้วย สัญศาสตร์ครอบคลุมการศึกษาเกี่ยวกับการบ่งชี้ การกำหนด ความเหมือน แนวเทียบ อุปมานิทัศน์ นามนัย อุปลักษณ์ สัญลักษณ์ การใช้สัญลักษณ์แสดงนัย และการสื่อสาร
# การเกลื่อนคำ
การเกลื่อนคำ, คำรื่นหู หรือ เสาวพจน์  เป็นคำหรือสำนวนที่ไม่เป็นพิษเป็นภัย ใช้แทนคำหรือสำนวนที่ถือว่าหยาบคาย หรือสื่อถึงสิ่งที่ไม่พึงประสงค์ การเกลื่อนคำบางคำมีจุดประสงค์เพื่อความบันเทิง ในขณะที่บางคำก็ใช้คำศัพท์ที่ไม่น่าสนใจและไม่เป็นพิษเป็นภัยสำหรับแนวคิดที่ผู้ใช้ต้องการลดความสำคัญลง การเกลื่อนคำมีไว้เพื่อหลีกเลี่ยงความหยาบคายหรืออ้างอิงถึง หัวข้อที่บางคนถือเป็นเรื่องต้องห้าม เช่น ความพิการทางร่างกาย การมีเพศสัมพันธ์ การขับถ่ายของร่างกาย ความเจ็บปวด ความรุนแรง ความเจ็บป่วย หรือความตายในลักษณะสุภาพ
# พอลูร์ (เทศมณฑลมีนอบ)
พอลูร์  เป็นหมู่บ้านในตำบลเบมอนี อำเภอซีรีก เทศมณฑลมีนอบ จังหวัดโฮร์โมซกอน ประเทศอิหร่าน จากสำมะโน พ.ศ. 2549 หมู่บ้านนี้มีประชากร 360 คนใน 69 ครัวเรือน
# ตำบลสระแก้ว (อำเภอเมืองสุพรรณบุรี)
สระแก้ว เป็นตำบลในอำเภอเมืองสุพรรณบุรี จังหวัดสุพรรณบุรี โดยมีองค์กรปกครองส่วนท้องถิ่นภายในพื้นที่เป็นเทศบาลตำบลท่าเสด็จ เป็นที่ตั้งของสวนนกท่าเสด็จ (หน่วยอนุรักษ์นกท่าเสด็จ) และสระศักดิ์สิทธิ์ทั้งสี่

 ที่ตั้งและอาณาเขต 
ตำบลสระแก้ว มีอาณาเขตติดต่อกับเขตการปกครองข้างเคียงดังต่อไปนี้ วันที่ 21 ธันวาคม พ.ศ. 2543

 ทิศเหนือ ติดต่อกับตำบลสนามคลี
 ทิศตะวันออก ติดต่อกับตำบลบ้านโพธิ์ และตำบลดอนโพธิ์ทอง
 ทิศใต้ ติดต่อกับตำบลบางกุ้ง และตำบลศาลาขาว
 ทิศตะวันตก ติดต่อกับตำบลดอนคา และตำบลพลับพลาไชย (อำเภออู่ทอง)

 ประวัติ 
เดิมพื้นที่มีชื่อว่า ตำบลท่าว้า ขึ้นกับอำเภอท่าพี่เลี้ยง วันที่ 31 ตุลาคม พ.ศ. 2451 ต่อมาทางราชการได้เปลี่ยนชื่อจากตำบลท่าว้า เป็น ตำบลสระแก้ว ในปี พ.ศ. 2492 วันที่ 14 เมษายน พ.ศ. 2496 ซึ่งชื่อหมู่บ้านก็ได้เปลี่ยนจาก ท่าว้า เป็น ท่าเสด็จ การเปลี่ยนแปลงดังกล่าวสันนิษฐานได้ว่าสืบเนื่องจากเหตุการณ์ที่พระบาทสมเด็จพระจุลจอมเกล้าเจ้าอยู่หัว รัชกาลที่ 5 ได้เคยเสด็จประพาสเมืองสุพรรณบุรี เมื่อปี พ.ศ. 2451 และได้เสด็จประพาสมาที่สระน้ำศักดิ์สิทธิ์ ทั้ง 4 ที่ตั้งอยู่ท้องที่บ้านท่าเสด็จ

ปี พ.ศ. 2510 นายเวียง สาครสินธุ์ ผู้ว่าราชการจังหวัดสุพรรณบุรี ได้พิจารณาพื้นที่หมู่ 3 บ้านท่าเสด็จ ของตำบลสระแก้ว มีสภาพชุมนุมชนหนาแน่น เป็นที่ตั้งของตลาด ร้านค้า โรงสี และศูนย์ราชการ สมควรได้รับการจัดตั้งเป็นสุขาภิบาล ปี พ.ศ. 2511 จึงจัดตั้งขึ้นเป็น สุขาภิบาลท่าเสด็จ วันที่ 20 กุมภาพันธ์ พ.ศ. 2511 โดยมีพื้นที่ดูแลทั้งตำบล เนื่องจากเหตุผลด้านผังเมือง ปี พ.ศ. 2539 กระทรวงมหาดไทยกำหนดให้สุขาภิบาลท่าเสด็จมีฐานะการคลังเพียงพอที่จะบริหารงานประจำของสุขาภิบาลได้ วันที่ 30 พฤษภาคม พ.ศ. 2539 

ปี พ.ศ. 2542 สุขาภิบาลท่าเสด็จได้รับการจัดตั้งขึ้นเป็นเทศบาลตำบล วันที่ 24 กุมภาพันธ์ พ.ศ. 2542 ด้วยผลของกฎหมาย

 การปกครองส่วนภูมิภาค 

 การปกครองส่วนภูมิภาค 
ตำบลสระแก้วแบ่งพื้นที่การปกครองออกเป็น 9 หมู่บ้าน ได้แก่
 หมู่ที่ 1 บ้านเขาดิน
 หมู่ที่ 2 บ้านปากคลองเขาดิน
 หมู่ที่ 3 บ้านท่าเสด็จ
 หมู่ที่ 4 บ้านปลายน้ำ
 หมู่ที่ 5 บ้านท่าว้า
 หมู่ที่ 6 บ้านวัดสารภี
 หมู่ที่ 7 บ้านหนองปรือ
 หมู่ที่ 8 บ้านหนองบอน
 หมู่ที่ 9 บ้านหลักเมตร

หลังจากที่ได้รับการจัดตั้งเป็นเทศบาล ยังได้มีการจัดตั้งชุมชนขึ้น 21 ชุมชน สืบค้นเมื่อวันที่ 5 พฤศจิกายน พ.ศ. 2567ภายในพื้นที่ ได้แก่
 1. ชุมชนร่วมใจพัฒนา หมู่ที่ 1
 2. ชุมชนเขาดินพัฒนา หมู่ที่ 1
 3. ชุมชนพร้อมใจพัฒนาบ้านเขาดิน
 4. ชุมชนร่วมใจสามัคคี
 5. ชุมชนพลังปากคลองเขาดินพัฒนา
 6. ชุมชนดงมะม่วงพัฒนา
 7. ชุมชนตลาดสดท่าเสด็จร่วมใจ
 8. ชุมชนข้าวขวัญพัฒนา
 9. ชุมชนหน้าวัดสารภีพัฒนา
 10. ชุมชนบ้านหัวอุดพัฒนา
 11. ชุมชนปลายน้ำสามัคคีธรรมพัฒนา
 12. ชุมชนปลายน้ำพัฒนา
 13. ชุมชนท่าว้า
 14. ชุมชนท่าว้าร่วมใจพัฒนา
 15. ชุมชนสระเกษร่วมใจพัฒนา
 16. ชุมชนคลอง 19 หัวป้อมพัฒนา
 17. ชุมชนดอนมะเกลือร่วมใจพัฒนา
 18. ชุมชนหนองปรือพัฒนา
 19. ชุมชนดอนตะไล้-หนองกระทุ่ม-คันคลอง 20 พัฒนา
 20. ชุมชนหนองบอนพัฒนา
 21. ชุมชนหลักเมตรพัฒนา
# อองกิ๋น
อองกิ๋น, อองกิ๋ม หรือองกิ๋น มีชื่อในภาษาจีนกลางว่า หวาง ฉี  ชื่อรอง ข่งชั่ว  เป็นขุนพลและขุนนางของรัฐวุยก๊กในยุคสามก๊กของจีน ภายหลังเป็นขุนนางของราชวงศ์จิ้น

 ประวัติ 
อองกิ๋นเป็นชาวเมืองตงไหล (東萊郡 ตงไหลจฺวิ้น) ซึ่งอยู่ในนครไหลโจว มณฑลชานตงในปัจจุบัน(頎字孔碩，東萊人) อรรถาธิบายจากชื่อ-ยฺหวี่ในสามก๊กจี่ เล่มที่ 28.

เดิมอองกิ๋นทำหน้าที่รักษาชายแดนด้านตะวันออกเฉียงเหนือ ในช่วงต้นศักราชเจิ้งฉื่อ (正始; ค.ศ. 240-249) ในรัชสมัยของโจฮองจักรพรรดิลำดับที่ 3 ของวุยก๊ก อองกิ๋นดำรงตำแหน่งเป็นเจ้าเมือง (太守 ไท่โฉ่ว) ของเมืองเสฺวียนถู (玄菟郡 เสฺวียนถูจฺวิ้น) ต่อมาไม่นานอองกิ๋นได้เข้าร่วมในสงครามกับอาณาจักรโคกูรยอ ในช่วงเวลานี้ อองกิ๋นได้รับคำสั่งจากบู๊ขิวเขียมให้ไปยังอาณาจักรพูยอเพื่อขอเสบียงอาหารให้กองทัพ(正始中，幽州刺史毌丘儉討句麗，遣玄菟太守王頎詣夫餘，位居遣大加郊迎，供軍糧。) สามก๊กจี่ เล่มที่ 30.

ในปี ค.ศ. 247 อองกิ๋นได้รับการแต่งตั้งให้เป็นเจ้าเมืองของเมืองไต้ฟาง (帶方郡 ไต้ฟางจฺวิ้น) เพื่อประสานสัมพันธไมตรีกับรัฐวะ (ประเทศญี่ปุ่นในปัจจุบัน)(其八年，太守王頎到官。倭女王卑彌呼與狗奴國男王卑彌弓呼素不和，遣倭載斯、烏越等詣郡說相攻擊狀。遣塞曹掾史張政等因齎詔書、黃幢，拜假難升米爲檄告喻之。) กิชิวาจินเด็ง.

ในปี ค.ศ. 263 อองกิ๋นในเวลานั้นดำรงตำแหน่งเป็นเจ้าเมืองของเมืองเทียนซุย (天水郡 เทียนฉุ่ยจฺวิ้น) ได้เข้าร่วมในการพิชิตจ๊กก๊กที่เป็นรัฐอริของวุยก๊ก โดยเตงงายให้ส่งอองกิ๋นให้นำกำลังทหารเข้าโจมตีค่ายของเกียงอุยขุนพลจ๊กก๊ก(艾遣天水太守王頎等直攻維營，隴西太守牽弘等邀其前，金城太守楊欣等詣甘松。) สามก๊กจี่ เล่มที่ 28.

ในรัชสมัยของจักรพรรดิสุมาเอี๋ยนแห่งราชวงศ์จิ้น อองกิ๋นได้ดำรงตำแหน่งเป็นเจ้าเมืองของเมืองยีหลำ (汝南郡 หรู่หนานจฺวิ้น)(王彌，東萊人也。家世二千石。祖頎，魏玄菟太守，武帝時，至汝南太守。) จิ้นชู เล่มที่ 100.

 ทายาท 
หวาง หมี (王彌) ผู้นำกลุ่มโจรในรัชสมัยจักรพรรดิจิ้นหฺวายตี้แห่งราชวงศ์จิ้นตะวันตก เป็นหลานชายของอองกิ๋น
# เอียวหัว
เอียวหัว("เตงงายรู้ดังนั้นก็ให้จูกัดสูคุมทหารหมื่นห้าพันยกไปตั้งสกัดต้นทางเกียงอุยไว้ มิให้เข้าไปเมืองเสฉวนได้ แล้วให้อองกิ๋นคุมทหารหมื่นห้าพันเร่งยกไปตีทัพเกียงอุยทิศข้างขวา แล้วจึงให้คันห่องคุมทหารหมื่นห้าพันยกไปตีทัพเกียงอุยทิศข้างซ้าย แล้วจึงให้เอียวหัวคุมทหารหมื่นห้าพันเปนกองหนุนตีกระหนาบเกียงอุยข้างหลัง")  (เสียชีวิต ค.ศ. 278) มีชื่อในภาษาจีนกลางว่า หยาง ซิน  เป็นขุนนางของรัฐวุยก๊กในยุคสามก๊กของจีน ภายหลังเป็นขุนนางของราชวงศ์จิ้น

 ประวัติ 
เอียวหัวเป็นชาวเมืองเทียนซุย (天水郡 เทียนฉุ่ยจฺวิ้น) ซึ่งปัจจุบันคือนครเทียนฉุ่ย มณฑลกานซู่ในปัจจุบัน(太守天水楊欣為犍為太守) หฺวาหยางกั๋วจื้อ เล่มที่ 8. เอียวหัวรับราชการในวุยก๊กโดยดำรงตำแหน่งเป็นเจ้าเมือง (太守 ไท่โฉ่ว) ของเมืองกิมเสีย (金城郡 จินเฉิงจฺวิ้น; อยู่บริเวณอำเภอยฺหวีจง มณฑลกานซู่ในปัจจุบัน)

ในปี ค.ศ. 263 เอียวหัวได้เข้าร่วมในการพิชิตจ๊กก๊กที่เป็นรัฐอริของวุยก๊ก โดยเตงงายให้ส่งเอียวหัวให้นำกำลังทหารของเมืองกิมเสียเข้าโจมตีกานซง (甘松; ทางตะวันออกเฉียงใต้ของอำเภอเตี๋ยปู้ มณฑลกานซู่ในปัจจุบัน)(艾遣天水太守王頎等直攻維營，隴西太守牽弘等邀其前，金城太守楊欣等詣甘松。) สามก๊กจี่ เล่มที่ 28. เอียวหัวได้เข้ารบกับเกียงอุย และยึดได้กานซง ต่อมาเอียวหัวได้ติดตามเตงงายในการเข้าโจมตีเมืองอิวกั๋ง (江油郡 เจียงโหยวจฺวิ้น)

ในปี ค.ศ. 271 ในรัชสมัยของจักรพรรดิสุมาเอี๋ยนแห่งราชวงศ์จิ้น เอียวหัวได้ดำรงตำแหน่งข้าหลวงมณฑล (刺史 ชื่อฉื่อ) ของมณฑลเลียงจิ๋ว (涼州 เหลียงโจว) โดยได้รับสืบทอดตำแหน่งถัดจากคันห่องที่เสียชีวิต

ในปี ค.ศ. 276 ลิ่งหู หง (令狐宏) แห่งเมืองตุ้นหฺวาง (燉煌郡 ตุ้นหฺวางจฺวิ้น) ก่อกบฏ เอียวหัวนำกำลังทหารเข้าโจมตีและสังหารลิ่งหู หงได้

ในปี ค.ศ. 278 เอียวหัวนำกำลังทหารเข้ารบกับรั่วหลัวป๋าเหนิง (若羅拔能) ชนเผ่าเซียนเปย์ในกลุ่มของทูฟ่า ชู่จีเหนิง (禿髮樹機能) ที่เมืองอู่เวย์ (武威郡 อู่เว่ย์จฺวิ้น)  เอียวหัวพ่ายแพ้และถูกสังหารในที่รบ
# พอลูร์ (เทศมณฑลรูดอน)
พอลูร์  เป็นหมู่บ้านและเมืองหลักในตำบลแจฆีเนโจนูบี อำเภอแจฆีน เทศมณฑลรูดอน จังหวัดโฮร์โมซกอน ประเทศอิหร่าน

ประชากร
จากสำมะโนแห่งชาติ พ.ศ. 2549 หมู่บ้านนี้มีประชากร 1,017 คนใน 202 ครัวเรือน จากนั้นในสำมะโน พ.ศ. 2554 มีประชากรเพิ่มขึ้นเป็น 1,347 คนใน 316 ครัวเรือน และสำมะโนล่าสุดใน พ.ศ. 2559 ระบุประชากรไว้ที่ 1,370 คนใน 360 ครัวเรือน หมู่บ้านนี้เป็นหมู่บ้านที่มีประชากรมากที่สุดในตำบลนี้
# จังหวัดนครสวรรค์ในการเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535
การเลือกตั้งสมาชิกสภาผู้แทนราษฎรจังหวัดนครสวรรค์ มีนาคม พ.ศ. 2535 เป็นส่วนหนึ่งของการเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 กำหนดให้มีขึ้นในวันที่ 22 มีนาคม พ.ศ. 2535 โดยแบ่งเขตการเลือกตั้งออกเป็น 3 เขตเลือกตั้ง มีสมาชิกสภาผู้แทนราษฎรได้ 7 คน จำนวนที่นั่งเท่าเดิมจากการเลือกตั้งครั้งก่อนเมื่อ พ.ศ. 2531 แต่ละเขตเลือกตั้งจะมีสมาชิกสภาผู้แทนราษฎรได้เขตละ 3 คน (สำหรับเขตเลือกตั้งที่ 1) และ 2 คน (สำหรับเขตเลือกตั้งที่ 2 และ 3)รายงานผลการเลือกตั้งสมาชิกสภาผู้แทนราษฎร ๒๒ มีนาคม พ.ศ. ๒๕๓๕. กรมการปกครอง กระทรวงมหาดไทย. 2535

 ภาพรวม 

 ผลการเลือกตั้งแบบแบ่งเขต 
เขต 1 • เขต 2 • เขต 3
__NOTOC__

 เขตเลือกตั้งที่ 1 
เขตการเลือกตั้งที่ 1 ประกอบด้วยอำเภอเมืองนครสวรรค์, อำเภอพยุหะคีรี, อำเภอลาดยาว และ อำเภอโกรกพระ

 เขตเลือกตั้งที่ 2 
เขตการเลือกตั้งที่ 2 ประกอบด้วยอำเภอบรรพตพิสัย, อำเภอเก้าเลี้ยว, อำเภอชุมแสง และอำเภอท่าตะโก

 เขตเลือกตั้งที่ 3 
เขตการเลือกตั้งที่ 3 ประกอบด้วยอำเภอหนองบัว, อำเภอไพศาลี, อำเภอตากฟ้า และอำเภอตาคลี
# เงินอุดหนุน
เงินอุดหนุน (, subvention หรือ government incentive) เป็นประเภทหนึ่งของรายจ่ายของรัฐบาล สำหรับบุคคลและครัวเรือน รวมถึงธุรกิจต่าง ๆ โดยมีเป้าหมายเพื่อรักษาเสถียรภาพของเศรษฐกิจ ช่วยให้มั่นใจได้ว่าแต่ละบุคคลและครัวเรือนจะสามารถดำรงอยู่ได้โดยสามารถเข้าถึงสินค้าและบริการที่จำเป็น พร้อมทั้งเปิดโอกาสให้ธุรกิจต่าง ๆ สามารถดำเนินต่อไปได้และ/หรือแข่งขันได้ เงินอุดหนุนไม่เพียงแต่ส่งเสริมเสถียรภาพทางเศรษฐกิจในระยะยาวเท่านั้น แต่ยังช่วยให้รัฐบาลตอบสนองต่อภาวะเศรษฐกิจรุนแรง ในช่วงภาวะเศรษฐกิจถดถอย หรือตอบสนองต่อภาวะรุนแรงที่ไม่คาดคิด เช่น การระบาดทั่วของโควิด-19

เงินอุดหนุนมีหลากหลายรูปแบบ เช่น รายจ่ายโดยตรงจากรัฐบาล สิ่งจูงใจด้านภาษี เงินกู้แบบผ่อนปรน (soft loan) การพยุงราคา และการจัดหาสินค้าและบริการจากรัฐบาล ตัวอย่างเช่น รัฐบาลอาจแจกจ่ายเงินอุดหนุนโดยตรงให้กับบุคคลและครัวเรือนในช่วงภาวะเศรษฐกิจตกต่ำ เพื่อช่วยให้พลเมืองของตนจ่ายใบแจ้งหนี้และเพื่อกระตุ้นกิจกรรมทางเศรษฐกิจ เงินอุดหนุนทำหน้าที่ช่วยเหลือทางการเงินที่มีประสิทธิผลซึ่งพ้นไปเมื่อเศรษฐกิจประสบความยากลำบากทางเศรษฐกิจ
# ใบแจ้งหนี้
ใบแจ้งหนี้ ใบกำกับสินค้า บัญชีสิ่งของ หรือ บัญชีสินค้าพร้อมด้วยราคา (, bill หรือ tab) เป็นเอกสารทางการค้าที่ผู้ขายออกให้กับผู้ซื้อ มีความเกี่ยวข้องกับธุรกรรมการขาย มีการระบุถึงผลิตภัณฑ์ จำนวน และราคา ที่ตกลงกันไว้ของผลิตภัณฑ์หรือ บริการที่ผู้ขายจัดหาให้แก่ผู้ซื้อ

เงื่อนไขการชำระเงินโดยทั่วไป จะระบุไว้ในใบแจ้งหนี้ สิ่งเหล่านี้อาจระบุว่าผู้ซื้อมีต้องชำระเงินในเวลากี่วันและบางครั้งอาจมีส่วนลดหากชำระเงินก่อนวันครบกำหนด ผู้ซื้ออาจชำระเงินผลิตภัณฑ์หรือบริการที่ระบุไว้ในใบแจ้งหนี้ไปแล้ว เพื่อหลีกเลี่ยงความสับสนและการสื่อสารที่ไม่จำเป็นจากผู้ซื้อถึงผู้ขาย ผู้ขายบางรายจะระบุอย่างชัดเจนด้วยตัวอักษรขนาดใหญ่และตัวพิมพ์ใหญ่บนใบแจ้งหนี้ว่าได้รับการชำระเงินแล้วหรือไม่
# โดนัทของฉันกับพระจันทร์ไม่เต็มดวง
เป็นซีรีส์มังงะญี่ปุ่นแนวยูริ ที่เขียนและวาดภาพประกอบโดย ชิโอะ อุซุย ได้รับการตีพิมพ์ครั้งแรกในนิตยสารคอมมิคยูริฮิเมะ ของอิจิจินชะ ตั้งแต่เดือนมีนาคม พ.ศ. 2562 ถึงพฤษภาคม พ.ศ. 2565 มังงะมีลิขสิทธิ์ในประเทศไทยโดยสำนักพิมพ์ฟีนิกซ์

เรื่องย่อ
ในการพยายามทำให้ตัวเองดู "ปกติ" ในสายตาเพื่อน ๆ และเพื่อนร่วมงาน อุโนะ ฮินาโกะ จึงทุ่มเทให้กับการแต่งหน้า แฟชั่น และการตกหลุมรัก แต่แม้เธอจะพยายามอย่างเต็มที่ ความพยายามที่จะสร้างความรักแบบ "ปกติ" กับผู้ชายของเธอก็ยังคงล้มเหลว ความปกติแบบใหม่เกิดขึ้นในรูปแบบของความสัมพันธ์ของเธอกับ ซาโต อาซาฮิ หญิงสาวที่มีเหตุผลซึ่งฮินาโกะทำงานด้วย ขณะเดียวกันเธอก็เริ่มกลัวว่าเธออาจจะต้องอยู่คนเดียวตลอดไป สิ่งที่เริ่มต้นด้วยความเคารพจะค่อย ๆ ขยายไปสู่สิ่งที่ใกล้ชิดมากขึ้น

การตีพิมพ์
เขียนและวาดภาพโดย ชิโอะ อุซุย โดนัทของฉันกับพระจันทร์ไม่เต็มดวง เริ่มตีพิมพ์ในญี่ปุ่นในนิตยสารคอมมิคยูริฮิเมะ ของสำนักพิมพ์อิจิจินชะตั้งแต่วันที่ 18 มีนาคม พ.ศ. 2562 ถึงวันที่ 18 พฤษภาคม พ.ศ. 2565 และได้รวบรวมตีพิมพ์เป็นหนังสือมังงะรวมเล่ม (ทังโกบง) ทั้งหมด 4 เล่ม ตั้งแต่เดือนมกราคม พ.ศ. 2563 ถึงเดือนกรกฎาคม พ.ศ. 2565

มังงะเรื่องนี้มีลิขสิทธิ์ในประเทศไทยโดยสำนักพิมพ์ฟีนิกซ์

ในภาษาอังกฤษมังงะมีลิขสิทธิ์โดยสำนักพิมพ์  วางจำหน่ายในอเมริกาเหนือ

การตอบรับ
ซีรีส์เรื่องนี้ได้รับคำวิจารณ์ในเชิงบวก เครือข่ายข่าวอนิเมะ ให้คะแนน โดนัทของฉันกับพระจันทร์ไม่เต็มดวง เล่มที่ 1 และ 2 ด้วยคะแนนโดยรวม A− โดยยกย่องซีรีส์เรื่องนี้ว่าสามารถนำเสนอแนวทางที่ผู้ใหญ่สามารถรับมือกับตัวตนของตนเองได้ ซิลเวอร์แมนกล่าวในบทวิจารณ์เล่มที่ 2 ของเธอว่า โดนัทของฉันกับพระจันทร์ไม่เต็มดวง เป็นหนึ่งในผลงานยูริที่มีส่วนที่เหมือนกันกับเรื่อง กระซิบรักเป็นทำนองร้องบอกเธอ ที่ดูเหมือนว่าจะมีตัวเอกที่แสดงสัญญาณของกลุ่มผู้มีความหลากหลายแบบ เอเซ็กชวล หรือเดมิเซ็กชวล แม้จะชื่นชมเรื่องนี้จากมุมมองของการนำเสนอ แต่พวกเขาก็กังวลเกี่ยวกับ "การผนวกรวมระหว่างเรื่องรักร่วมเพศและเรื่องไร้เพศในมังงะเกี่ยวกับตัวละครที่มีความหลากหลายทางเพศ" แต่ก็เปิดใจที่จะดูว่าซีรีส์จะมีความก้าวหน้าอย่างไรกับธีมดังกล่าว

Erica Friedman จาก Yuricon ให้คะแนนรวมเล่มสุดท้าย 10 เต็ม 10 โดยชื่นชมซีรีส์โดยรวมและกล่าวว่า "มังงะเรื่องนี้มีจุดเด่นหลายประการที่ทำให้มังงะเรื่องนี้ดีสำหรับฉัน" – ผู้หญิงในวัยผู้ใหญ่สร้างความสัมพันธ์ที่แตกต่างกันกับผู้หญิงรอบตัว ความสนิทสนมทางอารมณ์ในรูปแบบต่าง ๆ กับผู้หญิงเหล่านั้น และผู้หญิงในวัยผู้ใหญ่ที่หลีกหนีจากข้อจำกัดที่สังคม ครอบครัว และตัวพวกเธอเองกำหนดไว้
# คำขอวันละข้อจากสาวน้อยเดียวดาย
เป็นซีรีส์มังงะญี่ปุ่นแนวยูริ เขียนและวาดภาพโดย Kashikaze เริ่มตีพิมพ์ในนิตยสาร คอมมิคยูริฮิเมะ ของสำนักพิมพ์อิจิจินชะ ตั้งแต่เดือนตุลาคม พ.ศ. 2562 ถึงเดือนตุลาคม พ.ศ. 2565 มังงะมีลิขสิทธิ์ในประเทศไทยโดยสำนักพิมพ์เซนชู

เรื่องย่อ
แม้ว่าซากุราอิ อายากะ จะเป็นนักเรียนที่เรียนดีมาก แต่ทำข้อสอบได้ไม่ดี ทำให้ไม่ได้รับการรับเข้ามหาวิทยาลัยที่เธอเลือก เมื่อคุณครูประจำชั้นของเธอสัญญาว่าจะแนะนำโรงเรียนที่เธอเลือกให้กับเธอ เพื่อแลกกับการโน้มน้าวฮอนดะ โซระ นักเรียนที่เคยหนีเรียนให้มาโรงเรียน อายากะจึงตกลง อย่างไรก็ตาม หลังจากที่โซระรู้ถึงข้อตกลงของอายากะ เธอก็ตกลงที่จะกลับมาโรงเรียน แต่ก็ต่อเมื่ออายากะช่วยเธอเพียงหนึ่งอย่างทุกวันเท่านั้น

การตีพิมพ์
เขียนและวาดภาพโดย Kashikaze คำขอวันละข้อจากสาวน้อยเดียวดาย เริ่มตีพิมพ์ในญี่ปุ่นในนิตยสารคอมมิคยูริฮิเมะ ของสำนักพิมพ์อิจิจินชะตั้งแต่วันที่ 18 ตุลาคม พ.ศ. 2562 ถึงวันที่ 18 ตุลาคม พ.ศ. 2565 และได้รวบรวมตีพิมพ์เป็นหนังสือมังงะรวมเล่ม (ทังโกบง) ทั้งหมด 6 เล่ม ตั้งแต่วันที่ 16 เมษายน พ.ศ. 2563 ถึงวันที่ 16 ธันวาคม พ.ศ. 2565

มังงะมีลิขสิทธิ์ในประเทศไทยโดยสำนักพิมพ์เซนชู

ในภาษาอังกฤษมังงะมีลิขสิทธิ์โดยสำนักพิมพ์ Kodansha USA วางจำหน่ายในอเมริกาเหนือ

การตอบรับ
Erica Friedman จาก Yuricon ชื่นชมซีรีส์เรื่องนี้ โดยกล่าวในบทวิจารณ์ของเธอสำหรับเล่มที่ 2 ว่า "แม้ว่าเนื้อหาจะดูไร้สาระ ซึ่งในตอนแรกดูเหมือนจะเข้าใกล้สิ่งที่อาจก่อให้เกิดการฝ่าฝืนขอบเขตและความสัมพันธ์ที่ไม่ดีต่อสุขภาพมากกว่าที่ฉันชอบ แต่จริง ๆ แล้วซีรีส์เรื่องนี้กลับอ่อนโยนและน่ารักทีเดียว"
# จุดสำหรับติดตามเครื่องพิมพ์
จุดสำหรับติดตามเครื่องพิมพ์ , พรินเทอร์สเทกาโนกราฟี , จุดติดตามแบบดอคูคัลเลอร์ , จุดเหลือง, จุดความลับ, หรือ รหัสระบุเครื่อง  เป็นลายน้ำดิจิทัลที่เครื่องพิมพ์เลเซอร์และเครื่องถ่ายเอกสารแบบสีจำนวนมากจะพิมพ์ออกมาทุกหน้าเพื่อระบุเครื่องพิมพ์โดยเฉพาะ ๆ เป็นวิธีที่พัฒนาขึ้นโดยบริษัทซีร็อกซ์และแคนนอนในช่วงกลางคริสต์ทศวรรษ 1980 แต่การใช้โค้ดเช่นนี้เพิ่งเปิดเผยเป็นสาธารณะเป็นครั้งแรกใน ค.ศ. 2004

 ประวัติ 

ในช่วงกลางคริสต์ทศวรรษ 1980 ซีร็อกซ์ได้เป็นผู้บุกเบิกการเข้ารหัส โดยเลขที่มีเอกลักษณ์จะถูกแสดงเป็นจุดเล็ก ๆ กระจายไปทั่วหน้าที่พิมพ์ออกมา มีการใช้งานครั้งแรกในเครื่องพิมพ์ตระกูล DocuColor เครื่องพิมพ์ของซีร็อกซ์ได้พัฒนาระบบการติดตามแบบลับ ๆ เพื่อป้องกัน "การใช้เครื่องถ่ายเอกสารสีในการทำธนบัตรปลอม"  โดยซีร็อกซ์ได้รับสิทธิบัตรหมายเลข 5515451 จากประเทศสหรัฐอเมริกา ในเวลาต่อมามีการนำไปใช้ในเครื่องถ่ายเอกสารอย่างกว้างขวางในหลากหลายยี่ห้อ

สาธารณชนได้รับรู้ถึงเทคโนโลยีในเดือนตุลาคม ค.ศ. 2004 เมื่อเจ้าหน้าที่ชาวดัตช์ใช้เทคโนโลยีดังกล่าวในการติดตามการปลอมแปลงจากเครื่องพิมพ์สีแคนนอน

ในเดือนพฤศจิกายน ค.ศ. 2004, รายงานว่ามีการใช้เทคโนโลยีดังกล่าวเป็นเวลาหลายทศวรรษในเครื่องพิมพ์บางประเภท เพื่อให้หน่วยงานที่เกี่ยวข้องสามารถระบุและติดตามผู้ที่แปลมแปลงได้

Central Bank Counterfeit Deterrence Group (CBCDG) ออกมากล่าวว่าไม่เกี่ยวข้องกับการพัฒนาระบบนี้

thumb|รูปแบบการถอดรหัส ที่ถูกค้นพบโดย EFF
ใน ค.ศ. 2005 กลุ่มประท้วงสิทธิของบุคคล Electronic Frontier Foundation (EFF) ได้กระตุ้นให้สาธารณชนส่งตัวอย่างการพิมพ์ของเครื่องพิมพ์ตัวเองมาให้ EFF และได้ถอดรหัสสำเร็จในเวลาต่อมา

รหัสนี้พบได้ในเครื่องพิมพ์หลากหลายรุ่นและผู้ผลิต

ใน ค.ศ. 2015 EFF ระบุว่าเอกสารที่ได้รับก่อนหน้านี้ผ่าน โดยใจความเอกสารแนะนำให้ทุกบริษัทที่ผลิตเครื่องถ่ายเอกสารสีแบบเลเซอร์ทำข้อตกลงลับกับรัฐบาล เพื่อให้มั่นใจว่าผลลัพธ์จากเครื่องสามารถตรวจสอบได้ด้วยเทคโนโลยีทางนิติวิทยาศาสตร์

ใน ค.ศ. 2007 รัฐสภายุโรปตั้งคำถามว่า[เทคโนโลยีนี้]เป็นการบุกรุกความเป็นส่วนตัวหรือไม่

 ด้านเทคนิค 
thumb| จุดสีเหลืองที่สร้างโดย HP Color LaserJet CP1515n
รูปแบบนั้นประกอบไปด้วย การกระจายทั่วไปแบบแมทริกซ์ของจุดสีเหลืองที่แทบจะไม่สามารถเห็นได้ด้วยตาเปล่า แต่ละจุดมีขนาดเส้นผ่านศูนย์กลางอยู่ที่หนึ่งในสิบของมิลลิเมตร (0.004") และมีช่องว่างขนาด 1 มิลลิเมตร (0.039") การจัดเรียงของจุดเหล่านี้แปลออกมาเป็นข้อมูลหมายเลขประจำเครื่อง วันที่และเวลาที่พิมพ์ มีการทำซ้ำจุดพวกนี้หลายครั้งทั่วกระดาษเผื่อในกรณีที่เกิดข้อผิดพลาด

ตัวอย่างเช่น ถ้าโคดประกอบด้วย 8 × 16 จุดในรูปแบบสี่เหลี่ยมหรือหกเหลี่ยม จะกระจายไปทั่วพื้นผิวประมาณ  และปรากฎบนกระดาษขนาด A4 ประมาณ 150 ครั้ง ดังนั้นจึงสามารถวิเคราะห์ได้แม้จะมีกระดาษเพียงบางส่วน เครื่องพิมพ์บางรุ่นจะจัดจุดสีเหลืองในรูปแบบคล้ายกลุ่มจุดที่ดูเหมือนก้อนเมฆ
# บริษัทสาขา
บริษัทสาขา หรือ บริษัทย่อย (, subsidiary company) หรือ บริษัทลูก (daughter company) คือ บริษัทที่มีเจ้าของหรือควบคุมโดยบริษัทอื่น ซึ่งเรียกว่า บริษัทแม่ หรือ บริษัทผู้ถือหุ้น ซึ่งมีอำนาจควบคุมทางกฎหมายและทางการเงินเหนือบริษัท บริษัทสาขาสองแห่งหรือมากกว่านั้นที่อยู่ในเครือบริษัทแม่เดียวกันหรือมีฝ่ายบริหารชุดเดียวกันและควบคุมโดยนิติบุคคลหรือกลุ่มเดียวกันเป็นหลัก เรียกว่า บริษัทในเครือ บริษัทสาขาจะต้องปฏิบัติตามกฎหมายของประเทศที่ตนมีสำนักงานใหญ่และจดทะเบียนอยู่ และยังคงรักษาความเป็นผู้นำฝ่ายบริหารของตนเองไว้ด้วย

บริษัทสาขาอาจเป็นบริษัท (โดยปกติมีความจำกัดในการรับผิด) และอาจเป็นของรัฐหรือรัฐวิสาหกิจ ก็ได้ บริษัทในลักษณะนี้เป็นคุณลักษณะทั่วไปในธุรกิจสมัยใหม่ และบริษัทข้ามชาติส่วนใหญ่จัดระเบียบการดำเนินงานของตนในลักษณะนี้ ตัวอย่างของบริษัทผู้ถือหุ้นได้แก่ เบิร์กเชียร์แฮทาเวย์ เจฟเฟอรีส์ไฟแนนเชียลกรุป, เดอะวอลต์ดิสนีย์, วอร์เนอร์บราเธอส์ดิสคัฟเวอรี หรือ ซิตีกรุป ตลอดจนบริษัทที่มุ่งเน้นด้านหนึ่ง เช่น ไอบีเอ็ม, ซีร็อกซ์ และไมโครซอฟท์ บริษัทเหล่านี้และบริษัทอื่น ๆ จัดระเบียบธุรกิจของตนให้เป็นบริษัทสาขาในระดับประเทศและระดับปฏิบัติงาน โดยมักมีบริษัทสาขาอยู่หลายระดับ
# พอแยนเดบอดออีรอน
"พอแยนเดบอดออีรอน"  เป็นเพลงชาติของสาธารณรัฐอิสลามอิหร่าน ซึ่งได้นำมาใช้ในปี พ.ศ. 2523 หลังจากก่อตั้งสาธารณรัฐอิสลาม ดนตรีประพันธ์โดย Abolghasem Halat และเนื้อเพลงเขียนโดย Abolghasem Halat เพลงชาติดังกล่าวถูกเปลี่ยนแทนในปี พ.ศ. 2533 ด้วยเพลงชาติของสาธารณรัฐอิสลามอิหร่านจนถึงปัจจุบันปัจจุบัน
Persian originalอักษรเปอร์เซีย (ฟาร์ซี)อักษรละตินIPA transcription١
شد جمهوری اسلامی به پا
که هم دین دهد هم دنیا به ما
از انقلاب ایران دگر
کاخ ستم گشته زیر و زبر
تصویر آینده ما، نقش مراد ماست
نیروی پاینده‌ی ما، ایمان و اتحاد ماست
یاریگر ما دست خداست
ما را در این نبرد او رهنماست

در سایه ی قرآن جاودان
پاینده بادا ایران

٢
آزادی چو گل‌ها در خاک ما
شکفته شد از خون پاک ما
ایران فرستد با این سرود
رزمندگان وطن را درود
آیین جمهوری ما، پشت و پناه ماست
سود سلحشوری ما، آزادی و رفاه ماست
شام سیاه سختی گذشت
خورشید بخت ما تابنده گشتI
Shod jomhuriye eslāmi be pā
Ke ham din dahad ham donyā be mā
Az enqelābe Irān degar
Kākhe setam gashte zir o zebar
Tasvire āyandeye mā, naqshe morāde māst
Niruye pāyandeye mā, imān o ettehāde māst
Yārigare mā daste Khodāst
Mā rā dar in nabard u rahnamāst

Dar sāyeye Qorān jāvedān
Pāyandeh bādā Irān!

II
Āzādi co golhā dar khāke mā
Shekofteh shod az khune pāke mā
Irān ferestād bānin sorud
Razmandegāne vatan rā dorud
Āyine jomhuriye mā, posht o panāhe māst
Sude salahshuriye mā, āzādi o refāhe māst
Shāme siyāhe sakhti gozasht
Khorshide bakhte mā tābandeh gasht1
[ʃod̪ d͡ʒomhuːɹíːje ˀeslɒːmíː be pʰɒː ǀ]
[kʰe hæm d̪íːn d̪æɦǽd̪ hæm d̪onjɒ́ː be mɒː ǀ]
[ˀæz ˀeɴɢelɒ́ːbe ˀiːɹɒ́ːn d̪egǽɹ ǀ]
[kʰɒ́ːxe set̪ʰǽm gǽʃt̪ʰe zíːɹ‿o zebǽɹ ǀ]
[t̪ʰæsvíːɹe ˀɒːjænd̪éje mɒː ǀ nǽxʃe moɹɒ́ːd̪e mɒː ǁ]
[niːɹúːje pʰɒːjænd̪éje mɒː ǀ ˀiːmɒ́ːn‿o ˀet̪̚t̪ʰeɦɒ́ːd̪e mɒː ǀ]
[jɒːɹiːgǽɹe mɒː d̪ǽst̪ʰe xod̪ɒ́ːst̪ʰ ǀ]
[mɒː ɹɒː d̪æɹ ˀiːn næbǽɹd̪‿uː ɹæɦnæmɒ́ːst̪ʰ ǀ]

[d̪æɹ sɒːjéje ɢoɹʔɒ́ːn d͡ʒɒːved̪ɒ́ːn ǀ]
[pʰɒːjænd̪é bɒːd̪ɒ́ː ˀiːɹɒ́ːn ǁ]

2
[ˀɒːzɒːd̪íː t͡ʃʰo golhɒ́ː d̪æɹ xɒ́ːkʰe mɒː ǀ]
[ʃekʰoft̪ʰé ʃod̪ ˀæz xúːne pʰɒ́ːkʰe mɒː ǀ]
[ˀiːɹɒ́ːn feɹest̪ʰǽd̪ bɒː ˀiːn soɹúːd̪ ǀ]
[ɹæzmænd̪egɒ́ːne væt̪ʰǽn ɹɒː d̪oɹúːd̪ ǀ]
[ˀɒːjíːne d͡ʒomhuːɹíːje mɒː ǀ pʰóʃt̪ʰ‿o pʰænɒ́ːɦe mɒːst̪ʰ ǁ]
[súːd̪e sælæhʃuːɹíːje mɒː ǀ ˀɒːzɒːd̪íːj‿o ɹefɒ́ːɦe mɒːst̪ʰ ǀ]
[ʃɒ́ːme siːjɒ́ːɦe sæxt̪ʰíː gozǽʃt̪ʰ ǀ]
[xoɹʃíːd̪e bǽxt̪ʰe mɒː t̪ʰɒːbænd̪é gæʃt̪ʰ ǀ]

 คำแปล 

บทที่ 1

สาธารณรัฐอิสลามได้สถาปนาขึ้น 

จักมอบศรัทธาและปฐพีให้แก่เรา 

ท่ามกลางการปฏิวัติอิหร่านเอย

ที่ซึ่งพระราชวังอันข่มขี่ได้ถูกพลิกคว่ำ 

ภาพพจน์แห่งอนาคตของเราคือบทบาทแห่งความปรารถนาของเรา 

ด้วยพลังอันยั่งยืนของเรานั้นคือศรัทธาและความสามัคคีของเรา 

ผู้อำนวยเราคือฝ่าพระหัตถ์แห่งพระอัลลอฮ์ 

เป็นพระองค์ผู้ทรงนำทางเราไปสู่การรบสู้ครั้งนี้

ประสานเสียง:

ด้วยพระคุณใต้ร่มเงาแห่งพระคัมภีร์อัลกุรอาน 

จงเป็นอิหร่านหยัดยืนตราบนานเท่านานเถิด!

บทที่ 2

เสรีภาพเปี่ยมดังดอกไม้เท่าแดนดินเรา 

จักเบ่งบานด้วยเลือดอันบริสุทธิ์ของเรา 

อิหร่านผู้ส่งต่อถึงเพลงชาติเพลงนี้ 

ขอน้อมคารวะนักรบแห่งผืนปิตุภูมิ 

ศาสนาแห่งสาธารณรัฐของเราคือผู้ค้ำจุนและความร่มเย็นของเรา 

ด้วยผลประโยชน์จากความหาญกล้าของเราคืออิสรภาพและความมั่นคงของเรา 

ค่ำคืนอันมืดมิดของความทุกข์ยากได้พ้นจากไปแล้ว 

ดวงตะวันแห่งโชคชะตาของเราจักส่องแสงมาแล้ว

ประสานเสียง

 หมายเหตุ